Likumprojekts

**Grozījumi Vekseļu likumā**

Izdarīt Vekseļu likumā (Likumu un noteikumu krātuve, 1938, 38. nr.; Latvijas Republikas Augstākās Padomes un Valdības Ziņotājs, 1992, 37./38. nr.; Latvijas Vēstnesis, 2010, 68. nr.; 2013, 97., 187. nr.) šādus grozījumus:

1. Aizstāt visā likumā vārdu "suma" (attiecīgā locījumā) ar vārdu "summa" (attiecīgā locījumā).

2. 1. pantā:

aizstāt pirmās daļas ievaddaļā vārdu "trasants" ar vārdiem "trasants – komersants –" un vārdu "(trasātam)" ar vārdiem "(trasātam – komersantam)";

izteikt pirmās daļas 3. punktu šādā redakcijā:

"3) komersanta nosaukumam, juridiskajai adresei un reģistrācijas numuram;";

izslēgt pirmās daļas 10. punktu;

izslēgt otro daļu.

3. Papildināt pirmo apakšnodaļu ar 10.1 pantu šādā redakcijā:

"10.1 Uz tratas pamata atbildīgā persona nevar būt fiziska persona, izņemot šā likuma 8. pantā paredzētos gadījumus."

4. Papildināt 45. panta pirmo daļu pēc vārdiem "kuru adreses atzīmētas tratā, vai zināmas notāram, vai kuru adreses ir paziņojusi persona, kas pieprasījusi protesta izdarīšanu" ar vārdiem "jebkurā gadījumā paziņojumu nosūtot uz juridisko adresi vai oficiālo elektronisko adresi, ja ir aktivizēts oficiālās elektroniskās adreses konts".

5. Papildināt 46. panta pirmo daļu ar otro teikumu šādā redakcijā:

"Šādas atzīmes izdarīšana neatbrīvo no pienākuma regresa tiesības izlietošanai protestēt vienkāršo vekseli nesamaksas dēļ, ja uz vienkāršā vekseļa pamata atbildīgā persona ir fiziska persona."

6. Izslēgt 52. panta otrajā daļā vārdus "un valsts nodevu par regresa tratu".

7. 75. pantā:

papildināt pirmo daļu pēc vārdiem "noteiktu naudas summu" ar vārdiem un skaitli "līdz 15 000 *euro* (piecpadsmit tūkstošiem *euro*)";

izslēgt otro daļu;

izslēgt trešās daļas 11. punktu;

papildināt pantu ar ceturto un piekto daļu šādā redakcijā:

"Ja vienkāršā vekseļa devējs, indosants, galvinieks, starpnieks vai cita uz vienkāršā vekseļa pamata atbildīgā persona ir fiziska persona, tad vienkāršais vekselis izdodams notariālā akta formā.

Ja vienkāršais vekselis tiek izdots notariālā akta formā, tad visa korespondence, kas tiek nosūtīta uz notariālajā aktā norādīto adresi, tiek uzskatīta par saņemtu."

8. Papildināt 77. pantu ar ceturto un piekto daļu šādā redakcijā:

"Vienkāršais vekselis iesniedzams notāram ne vēlāk kā trešajā dienā pēc maksāšanas termiņa iestāšanās. Ja trešā diena pēc maksāšanas termiņa iestāšanās ir sestdiena, svētdiena vai likumā noteiktā svētku diena, tad vienkāršais vekselis var tikt iesniegts notāram vēl nākamajā darbdienā.

Protests vienkāršā vekseļa nesamaksas dēļ izdarāms 20. (divdesmitajā) maksāšanas termiņam sekojošajā dienā. Ja 20. (divdesmitā) maksāšanas termiņam sekojošā diena ir sestdiena, svētdiena vai likumā noteiktā svētku diena, tad protests vienkāršā vekseļa nesamaksas dēļ izdarāms nākamajā darbdienā."

9. Izslēgt 78.3 pantu.

10. Izslēgt 78.4 pantā vārdus un skaitli "vai kuram nav pievienots šā likuma 78.3 pantā minētais dokuments par valsts nodevas samaksu".

11. Izslēgt 78.5 pantā vārdus un skaitli "parakstīšanos trasanta vietā (1.p. otrā daļa),".

12. 80. pantā:

izteikt pirmo daļu šādā redakcijā:

"80. Notārs, kuram protesta izdarīšanai iesniegts vekselis, rakstiski uzaicina tās personas, uz kurām protests attiecas, izpildīt savu saistību pēc vekseļa, uzaicinājumu nosūtot uz deklarēto dzīvesvietas adresi, juridisko adresi vai oficiālo elektronisko adresi, ja personai ir aktivizēts oficiālās elektroniskās adreses konts. Uzaicinājumu nosūta arī uz vienkāršā vekseļa turētāja norādīto uz vienkāršā vekseļa pamata atbildīgās personas adresi, ja tā atšķiras no iepriekš norādītajām adresēm.";

papildināt pantu ar ceturto daļu šādā redakcijā:

"Protestētais vienkāršais vekselis, kas izdots notariālā akta formā, ir izpildāms Civilprocesa likumā noteiktajā tiesas spriedumu izpildes kārtībā."

13. 81. panta pirmajā daļā:

izslēgt 4. punktā vārdus "vai ka uzaicinātā persona nav bijusi sastopama, vai ka nav bijis iespējams atrast viņas veikala telpas vai dzīvokli";

papildināt daļu ar 7. punktu šādā redakcijā:

"7) vekseļa summai."

14. Izslēgt ceturto nodaļu.

15. Papildināt pārejas noteikumus ar 3., 4., 5., 6. un 7. punktu šādā redakcijā:

"3. Grozījumi šā likuma 1. panta pirmās daļas ievaddaļā un 3. punktā un šā likuma 10.1 pants, kas paredz, ka tratas izmantojamas komercdarbībā, stājas spēkā 2022. gada 1. oktobrī.

4. Fiziskas personas atbildību uz tratas pamata, kas izdota atbilstoši regulējumam, kas bija spēkā līdz 2022. gada 30. septembrim, var prasīt līdz 2023. gada 1. oktobrim.

5. Šā likuma 75. panta ceturtā daļa, kas paredz notariālā akta formu vienkāršajiem vekseļiem, ja vienkāršā vekseļa devējs, indosants, galvinieks, starpnieks vai cita uz vekseļa pamata atbildīgā persona nav komersants, stājas spēkā 2022. gada 1. oktobrī.

6. Vienkāršie vekseļi, ko izdevušas vai kur par indosantu, starpnieku vai galvinieku uzstājušās fiziskās personas līdz 2022. gada 30. septembrim un kur vienkāršais vekselis neatbilst šā likuma 75. panta ceturtajā daļā noteiktajām formas prasībām, var atrasties civiltiesiskajā apritē līdz 2023. gada 1. oktobrim. Ja vienkāršā vekseļa maksāšanas termiņš ir noteikts pēc 2023. gada 1. oktobra, to līdz 2023. gada 30. septembrim var izdot no jauna, ievērojot šā likuma 75. panta ceturtajā daļā noteiktās prasības, vai arī iesniegt protestēšanai zvērinātam notāram, uzskatot 2023. gada 30. septembri par maksāšanas termiņu, ja nav panākta vienošanās par tā izdošanu notariālā akta formā.

7. Grozījumi par šā likuma 1. panta pirmās daļas 10. punkta, 75. panta trešās daļas 11. punkta, 78.3 panta un ceturtās nodaļas izslēgšanu, kas paredz atteikšanos no pienākuma par valsts nodevas samaksu, stājas spēkā 2022. gada 1. oktobrī."

|  |  |  |
| --- | --- | --- |
| Ministru prezidenta biedrs, tieslietu ministrs | (paraksts\*) | J. Bordāns |

\* Dokuments ir parakstīts ar drošu elektronisko parakstu